На основу члана 3. став 2. Закона о обнови након елементарне и друге непогоде („Службени гласник РС”, број 112/15) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 − др. закон),

Влада доноси

У Р Е Д Б У

О УТВРЂИВАЊУ ДРЖАВНОГ ПРОГРАМА ОБНОВЕ, ОДНОСНО

ХИТНИХ РАДОВА НА САНАЦИЈИ ОБЈЕКАТА ЗА ЗАШТИТУ

ОД ВОДА ОШТЕЋЕНИХ У ПОПЛАВАМА ИЗАЗВАНИМ

ЕЛЕМЕНТАРНОМ НЕПОГОДОМ У ЈУНУ 2019. ГОДИНЕ

Члан 1.

Овом уредбом утврђује сеДржавни програм обнове, односно хитних радова на санацији објеката за заштиту од вода оштећених у поплавама изазваним елементарном непогодом у јуну 2019. године.

Члан 2.

Државни програм из члана 1. ове уредбе одштампан је уз ову уредбу и чини њен саставни део.

Члан 3.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-7058/2019

У Београду, 11. јула 2019. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић, с.р. |

**ДРЖАВНИ ПРОГРАМ ОБНОВЕ, ОДНОСНО ХИТНИХ РАДОВА НА САНАЦИЈИ ОБЈЕКАТА ЗА ЗАШТИТУ ОД ВОДА ОШТЕЋЕНИХ У ПОПЛАВАМА ИЗАЗВАНИМ ЕЛЕМЕНТАРНОМ НЕПОГОДОМ**

**У ЈУНУ 2019. ГОДИНЕ**

1. **Област у којој се спроводе мере и територија на којој се спроводе мере**

Државни програм хитних радова на санацији оштећених објеката за заштиту од вода, обухвата радове које треба предузети у циљу отклањања последица разорних поплава и постизања потребног степена заштите од поплава подручја јединица локалних самоуправа које су погођене поплавама изазваним елементарном непогодом у јуну 2019. године, органе државне управе надлежне за координацију, односно носиоце спровођења појединих мера и активности, као и процену потребних финансијских средстава и изворе финансирања.

Мере утврђене овим програмом спроводе се на територији Републике Србије у складу са Одлуком о проглашењу елементарне непогоде („Службени гласник РС”, број 40/19) и Одлукoм о допуни Одлуке о проглашењу елементарне непогоде („Службени гласник РС”, број 48/19).

1. **Анализа затеченог стања и настале штете и сагледавање даљих поплавних последица**

У периоду након катастрофалних поплавних таласа у 2014. години, када је поплавама било угрожено готово 25% територије Републике Србије, Уредбом о утврђивању Државног програма обнове оштећених водних објеката за уређење водотокова, водних објеката за заштиту од поплава, ерозије и бујица и водних објеката за одводњавање („Службени гласник РС”, бр. 86/14, 103/14, 69/15, 75/15, 109/15, 33/16 и 80/16), обухваћене су деонице и локалитети водотока на којима су хитне санације биле неопходне за обезбеђење функционалне и статичке стабилности заштитних објеката у циљу заштите угрожених подручја. Ефекти ових хитних санационих радова били су позитивни што је потврђено приликом каснијих поплавних догађаја у 2016, 2017. и 2018. години – на санираним деоницама нису евидентирани проблеми у одбрани од поплава и нису забележена изливања и плављења приобалних подручја.

Почетком јуна 2019. године, услед великих падавина у веома кратком периоду, забележени су поплавни таласи на великом броју бујичних водотока I и II реда, готово на целом подручју Републике Србије. Велике штете, услед размера поплава, условиле су и проглашење ванредне ситуације на подручјима јединица локалних самоуправа, и то: Краљево, Нови Пазар, Кнић, Ариље, Лучани, Тутин, Трстеник, Пожега, Врњачка Бања, Параћин, Чачак, Коцељева, Сремска Митровица, Крагујевац, Свилајнац, Рача, Деспотовац, Ћуприја, Љиг, Петровац на Млави, Ивањица и Крупањ и градска општина Палилула града Београда. Стручне службе Јавног водопривредног предузећа „Србијаводе” (у даљем тексту: ЈВП „Србијаводе”) су, у сарадњи са штабовима за вaнредне ситуације јединица локалних самоуправа, активно учествовале у бројним интервентним мерама, не само на заштитним објектима које су у надлежности ЈВП „Србијаводе”, већ и на деоницама водотока II реда. Главни руководилац одбране од поплава (ЈВП „Србијаводе”) је због размера поплавног догађаја, величине штета и присутног ризика да се поплавни таласи могу поновити, наложио извршење хитних истражних радова и експертиза у циљу дефинисања интервентних, краткорочних и дугорочних мера и радова. Циљ ових активности је обезбеђење елементарне и функционалне стабилности заштитних објеката, али и унапређење заштите ради смањења ризика од нових поплава. Као резултат, припремљена је шира листа хитних санационих радова са дефинисаним приоритетима. Приоритет је дат подручјима на којима су били угрожени и људски животи, која су претрпела највеће материјалне штете и на којима је висок степен ризика од нових поплава, чак и у 2019. години.

У другој половини јуна, ванредно велике падавине забележене су и у градским срединама које су превазишле капацитете постојећих система за одводњавање (атмосферске одводне системе). Највеће последице ових урбаних поплава забележене су на територији града Београда, а посебно на подручју Панчевачког рита (градска општина Палилула).

Размере штета услед плављења насеља, путне инфраструктуре и обрадивих површина у зони Борче и Крњаче последица су и стања веома комплексног система за заштиту подручја Панчевачког рита, са изузетно неповољним положајем у односу на Дунав и Тамиш, и дугогодишњом непланском урбанизацијом и неадекватним коришћењем водне инфраструктуре. На овом подручју површине 40.707 hа, са осам насељa штићеним од спољних и унутрашњих вода, заштитни систем обухвата 90 km насипа дуж Дунава и Тамиша, 689 km канала за одводњавање, са преко 90 km главне каналске мреже и шест црпних станица значајног капацитета.

1. **Мере које треба предузети**

Ови радови имају карактер хитних и морају се спровести у циљу санације оштећења и обезбеђења потребног степена заштите поплављених подручја.

Оцењује се да би, при појави нових падавина и великих вода, била могућа нова и већа оштећења на заштитним водним објектима, као и да се због смањене пропусне моћи регулисаних корита могу десити изливања и на деоницама непосредно низводно и узводно од заштитних система, као и на деоницама бујичних водотока II реда (притокама водотока I реда).

За сагледавање узрока и дефинисање концепције унапређења заштите и смањења ризика од посебног значаја биће резултати експертиза поплавних догађаја. Подаци са терена, који се прикупљају по налогу главног руководиоца одбране од поплава, значајни су за израду експертиза (за подручја општина Крупањ, Лучани и Трстеник и града Краљева) и израду техничке документације за извођење приоритетних хитних санационих радова. За одређене локалитете неопходно је израдити и пројекте хитних радова: 1) за заштиту насеља Ђераћ од великих вода Бјелице и 2) за заштиту приобаља у зони Краљева (Адрани 1. и Адрани 2.) од великих вода Западне Мораве и притока.

За поменуте локалитете првог ранга приоритета (на подручју града Краљева и општине Лучани) пројекти хитних радова морају се завршити до половине августа 2019. године. Техничка решења ових хитних радова обезбеђују подизање степена заштите поплављених подручја и поузданост заштитних објеката.

За хитне санационе радове за рехабилитацију система за одводњавање у јавној својини на подручју Панчевачког рита, ЈВП „Србијаводе” припрема техничку документацију.

1. **Начин и обим спровођења мера, као и критеријуми за спровођење мера**

Хитним санационим радовима на речним деоницама обезбеђује се: повећана пропусна моћ корита на ширем потезу речних деоница уз линијска надвишења обала за подизање степена заштите (посебно у зони мостова и у зони насеља), санација оштећења заштитних водних објеката, (насипа, обалоутврда, обала и дна регулисаних речних корита), противерозиона заштита са објектима за спречавање засипања речних корита на бујичним притокама непосредно узводно од угрожених насеља и у зони виталне инфраструктуре.

Техничка решења ових хитних санационих радова морају бити усаглашена са постојећом угроженом инфраструктуром и морају обезбедити потребан степен заштите и спремност за нове поплавне догађаје.

Хитним санационим радовима на системима за одводњавање на подручју Панчевачког рита, (градска општина Палилула града Београда), обезбеђује се потребна пропусна моћ основне каналске мреже и функционисање система у јавној својини на сливу ЦС „Рева” и ЦС „Борча” (рехабилитација хидромашинске опреме, електро опреме, опреме управљачког система и занатско-грађевинских радова).

ЈВП „Србијаводе” покрећe и спроводи поступaк јавне набавке и закључује уговор са извођачем радова. ЈВП „Србијаводе” дужно је да редовно о свим фазама реализације овог државног програма извештава Канцеларију за управљање јавним улагањима (у даљем тексту: Канцеларија), у складу са уговором којим се уређују права и обавезе у реализацији овог државног програма, закљученим између Канцеларије и ЈВП „Србијаводе”.

Рокови за завршетак санационих радова условљени су метеоролошким и хидролошким условима за извођење радова на терену и очекује се да буду изведени најкасније почетком 2020. године.

ЈВП „Србијаводе” доставља Канцеларији, ради плаћања, потписан и оверен захтев за плаћање са документацијом о реализацији уговора (привремене и окончану ситуацију, фактуре, банкарске гаранције и друго) и извештајем стручног надзора. Преглед хитних радова на санацији објеката за заштиту од вода, оштећених у поплавама изазваним елементарном непогодом у јуну 2019. године, дат је у Прилогу који је саставни део овог програма.

**5. Редослед спровођења мера и** **рокови за спровођење мера**

У току одбране од поплава на поплављеним подручјима, стручне службе ЈВП „Србијаводе” извршиле су хитне интервенције на критичним локалитетима у циљу заштите заштитне водне инфраструктуре, како би се спречиле веће штете. Отклањање последица великих вода, елементарно обезбеђење стабилности оштећених објеката и обезбеђење пропусне моћи изведено је само локално, на најкритичнијим локалитетима.

Након снижења водостаја, извршено је снимање оштећења и започета је техничка припрема за санационе радове - на одређеним локалитетима, започете су хитне хидротехничке анализе са геодетском и геотехничком припремом подлога. Напред наведене активности део су хитних мера и извршиће се док су трагови штетног дејства вода видљиви, за потребе усвајања оптималних техничких решења санационих радова и у складу су са Наредбом о утврђивању Оперативног плана за одбрану од поплава за 2019. годину („Службени гласник РС”, број 14/19) и Уредбом о утврђивању Општег плана за одбрану од поплава („Службени гласник РС”, број 18/19).

ЈВП „Србијаводе” врши инвеститорско управљање санационим радовима (припрема и спровођење процедуре јавних набавки, уговарање, увођења извођача у посао, управљање хитним санационим радовима и вршење стручног надзора).

Израда техничке документације за предметне хитне санационе радове је у току, како би се радови започели најкасније до краја јула 2019. године, са кратким роковима извршења, имајући у виду да је реч о бујичним водотоцима на којима су извесни процеси урушавања речних обала које могу прерасти у критичне деонице и локалитете.

Очекивани ефекти санационих радова на локалитетима који су добили приоритет су: потребна функционална стабилност санираних заштитних водних објеката (регулисаних корита, обалоутврда, насипа, канала, преграда за задржавање наноса), обезбеђење пропусне моћи корита за велике воде, подизање степена заштите угроженог приобаља и инфраструктуре, локална противерозиона заштита, као и подизање отпорности подручја на нове поплавне догађаје.

Очекивани ефекти радова на подручју Панчевачког рита су заштита приобалних површина од плављења, што се оствaрује обезбеђењем функционалности и унапређењем експлоатационог режима рада система за одводњавање (канала и црпних станица).

Рокови за завршетак радова условљени су метеоролошким и хидролошким условима за извођење радова на терену и очекује се да буду изведени у року од девет месеци од дана увођења извођача у посао.

**6. Органи државне управе надлежни за координацију, односно носиоци спровођења појединих мера и активности**

Канцеларија за управљање јавним улагањима и министарство надлежно за послове водопривреде координираће спровођење мера из одељака 3. и 4. овог програма, а ЈВП „Србијаводе” носилац је спровођења тих мера.

ЈВП „Србијаводе”, у име и за рачун Републике Србије, врши инвеститорска права са техничком припремом за извођење санационих радова за обнову оштећених заштитних водних објеката.

Јединице локалне самоуправе донеће одлуке о мерама хитности и обезбедити решавање имовинско-правних питања у складу са својим надлежностима.

**7. Процена потребних финансијских средстава и извори финансирања**

Средства за спровођење овe уредбе у износу од 756.735.000 динара обезбедиће се повећањем извора финансирања 11 – Примања од иностраних задуживања, преносом средстава из Зајма за развојне политике у области управљања ризицима од непогода с опцијом одложеног повлачења средстава у случају непогода (ДРМ ЦАТ-ДОО) из зајма Међународне банке за обнову и развој/Светска банка (IBRD/WB), закљученог 12. маја 2017. године.

Након тога средства ће се распоредити на Раздео 3 - Влада, Глава 3.22 - Канцеларија за управљање јавним улагањима, Програм -1511 Обнова и изградња објеката јавне намене и санирање последица елементарне непогоде, Функција 110 - Извршни и законодавни органи, финансијски и фискални послови и спољни послови, Извор финансирања 11 – Примања од иностраних задуживања, Програмска активност 0002 – Координација послова након елементарне и друге непогоде, апропријација економска класификација 484 – накнаде штете за повреду или штету насталу услед елементарних непогода или других природних узрока у износу од 756.735.000 динара.

**ПРИЛОГ**

|  |
| --- |
| **Хитни радови на санацији објеката за заштиту од вода, оштећених у поплавама изазваним елементарном непогодом у јуну 2019. године** |

|  |  |  |  |  |
| --- | --- | --- | --- | --- |
| **Редни број** | **Водна јединица/Сектор/ Деоница/ Број објекта из ОП** | **Град/ Општина** | **ОПИС** | **Вредност радова са ПДВ** |
| **А** |  |  | **ХИТНИ САНАЦИОНИ РАДОВИ** |  |
| **А.1.** |  |  | **Водно подручје** „**Сава**” |  |
| 1 | „Колубара-Обреновац,Уб”/ С.5./С.5.5. | Доње Црниљево, Коцељева, Шабачка Каменица | Хитни санациони радови на оштећеним деоницама Тамнаве и притока на подручју општине Коцељева: 1.Санација обале Тамнаве у зони станице за пречишћавање отпадних вода у Доњем Црниљеву: 2.Радови на обезбеђењу протицајног профила реке Тамнаве низводно од насеља Коцељева у дужини од 1 km и узводно од ушћа Раснице у дужини од 500 m, 3.Обезбеђење протицајног профила реке Тамнаве у зони улива потока Козарица и Змајевац на дужини од 750 m у зони насеља Шабачка Каменица. 4.Санација заштитног водног објекта: регулисано корито реке Раснице узводно од улива у Тамнаву од km0+150 дo km0+705 и km1+440 до km1+590 у укупној дужини од 705 m | 39.000.000 |
| 2 | „Колубара-Ваљево”/ С.5./С.5.9. | Љиг | Хитни санациони радови на оштећеним деоницама реке Љиг на подручју општине Љиг: Санација оштећења регулисаног корита реке Љиг низводно од главног друмског моста у Љигу (km 23+565) до ушћа Качера у Љиг (km 21+965) - наставак започете санације којом се обезбеђује и заштита дела Аутопута Е-763 | 19.000.000 |
| 3 | „Дрина-Лозница”/ С.6.3. | Крупањ | Хитни санациони радови на оштећеним деоницама бујичних водотока на подручју општине Крупањ:  1. Река Богоштица - регулациони радови и надвишења оштећених обала у зони школе (480 m) и формирање система противерозионих бујичних преграда (6 локалитета); 2. река Ликодра - санације оштећења корита и обала  (4 локалитета) и радови на обезбеђењу протицајног профила низводно од насеља, санација и осигурање оштећеног насипа у зони насеља (600 m), | 92.000.000 |
|  |  |  | **Водно подручје „Сава” Свега А.1:** | **150.000.000** |
| **А 2.** |  |  | **Водно подручје „Морава”** |  |
| 4 | Лепеница-Крагујевац/ М.3. | Крагујевац | Хитни санациони радови на подручју града Крагујевца: река Лепеница- санација и чишћење корита реке Лепенице од моста за Милатовац (km 22+180) до железничког моста  (km 28+480) | 18.500.000 |
| 5 | Није у ОП | Рача | Хитни санациони радови на подручју општине Рача: Река Јасеница и притоке - санација оштећења корита водотока Саловник увођење у старо корита Јасенице, 6000 m (преко Средњег Јалка, 1000 m), обезбеђење протицајног профила Саловника са формирањем улива у регулисано корито Јасенице на стац. 24+440 | 20.500.000 |
| 6 | „Западна Морава-Чачак”/ M.13./М.13.6. | Лучани | Хитни санациони радови на подручју општине Лучани за заштиту насеља Ђераћ и Гуча : 1) река Бјелица и притоке у зони насеља Ђераћ - радови на санацији оштећења левог насипа дуж пута Лучани – Гуча - формирање одбрамбене линије (2150 m) са уливно - изливним грађевинама потока, санација леве обале реке Бјелице узводно од улива Лучанског потока у Бјелицу (1500 m), 2) Река Бјелица и Драгачица у зони Гуче: санација обала и дна на 6 локалитета | 78.500.000 |
| 7 | „Западна Морава-Чачак”/ M.13./ван ОП | Ариље | Хитни санациони радови на подручју општине Ариље за заштиту објеката, инфраструктуре и пољопривредног земљишта: река Моравица - Санација и надвишење десног насипа реке Моравице у Ариљу (900 m) у насељу Церова, и левог насипа (150 m) у насељу Груда. | 30.000.000 |
| 8 | „Западна Морава-Чачак”/ M.13./ван ОП | Ивањица | Хитни санациони радови на подручју општине Ивањица: Река Моравица - заштита леве обале Моравице у насељу Бедина варош (800 m) у циљу стабилизације обале и заштите стамбених објеката од поткопавања и урушавања | 30.000.000 |
| 9 | „Западна Морава-Чачак”/ M.13. | Пожега | Хитни санациони радови на подручју општине Пожега: река Скрапеж и притоке - санација оштећења левог насипа реке Скрапеж кроз Пожегу од ушћа Бакионичког потока до моста „Две липе” (1000 m) , и десног насипа у зони железничке станице и силоса (600 m) | 14.000.000 |
| 10 | „Западна Морава-Крушевац”/М.12. Локација ван ОП | Кнић/Краљево | Хитни санациони радови на подручју општине Кнић: река Гружа и притоке - Санација насипа са заштитом обала реке Груже у дужини (8.800 m) и радови у зони ушћа притока Рибешке реке (1500 m) , Честинске реке (1500 m) и реке Бојане (700 m) | 25.000.000 |
| 11 | „Западна Морава-Крушевац”/М.12. Локација ван ОП | Краљево | Хитни санациони радови на подручју града Краљева: река Западна Морава и притоке - Санација и реконструкција оштећених водних објеката у оквиру касета Адрани 1. и Адрани 2. за заштитом од унутрашњих вода - десни насип уз Западну Мораву (3470 m), обострани насип уз Мусину реку у дужини (3000 m), обострани насип уз Грдичку реку  (800 m), формирање изливног објекта Чађевцa (припрема за црпну станицу „Чађевац”) . | 95.000.000 |
|  |  |  | **Водно подручје „Морава” Свега А.2:** | **311.500.000** |
|  |  |  | **ХИТНИ САНАЦИОНИ РАДОВИ: УКУПНО А.1+А.2:** | **461.500.000** |
| **Б** | **ТЕХНИЧКА ДОКУМЕНТАЦИЈА; УПРАВЉАЊЕ РАДОВИМА И НАДЗОР** | | |  |
| 13 | **Техничка документација за хитне санационе радове, управљање радовима и стручни надзор** | | | 4.535.000 |
| 14 | **Експертизе поплавних догађаја у јуну 2019. године на подручју општина Крупањ, Лучани и Трстеник и града Краљева)** | | | 22.500.000 |
| 15 | **Пројекти хитних радова за отклањање последица поплава у јуну 2019. године и унапређење заштите угрожених подручја:** | | |  |
| 15.1 | **1) подручје општине Лучани (заштита насеља Ђераћ од великих вода Бјелице и притока);** | | | 4.200.000 |
| 15.2 | **2) подручје града Краљева (заштита приобаља Западне Мораве - Адрани 1 и Адрани 2);** | | | 9.000.000 |
|  | **ТЕХНИЧКА ДОКУМЕНТАЦИЈА; УПРАВЉАЊЕ РАДОВИМА И НАДЗОР: УКУПНО Б:** | | | **77.235.000** |
|  | **УКУПНО: А+Б** | | | **538.735.000** |
|  |  |  |  |  |
| **В** | **ХИТНИ САНАЦИОНИ РАДОВИ НА ПОДРУЧЈУ БЕОГРАДА, ПАЛИЛУЛА** | | |  |
| 16 | Београд-Панчевачки рит  Мелиорационо подручје Београд Дунав 1  ХМС БГ Д1 1. | Београд, Палилула | Хитни санациони радови на водним објектима за заштиту од унутрашњих вода и одводњавање у јавној својини на сливу ЦС „Рева” и ЦС „Борча” | **200.000.000** |
| 17 | **Техничка документација за хитне санационе радове, управљање радовима и стручни надзор** | | | **18.000.000** |
|  |  |  | **СВЕГА В:** | **218.000.000** |
|  |  |  |  |  |
|  |  | **УКУПНО А+Б+В** | | **756.735.000** |